Henriette Kjær (KF), 2000-11-16:
I disse dage er man så småt begyndt at lægge op til konklusionerne for den sjette partskonference i klimakonventionen.
I Det Konservative Folkeparti synes vi, det er vigtigt med et internationalt samarbejde om de klimaproblemer, vi oplever i disse tider, og som kan true vores miljø i fremtiden.
Vi er ikke altid enige med regeringen og venstrefløjen i den hjemlige debat om, hvordan vi når de mål, der skal nås.
Men vi er enige i, at der er nogle overordnede målsætninger, der skal opfyldes.
Vi mener også, det er nødvendigt at få ført nogle foranstaltninger ud i livet for at nå disse målsætninger.
Det overordnede mål om at reducere udslippet af drivhusgasser med 5,2 pct. skal fastholdes, og det bør parterne kunne leve op til.
Derfor er det vigtigt for os, at ministeren arbejder aktivt for at få problemlandene med på dette overordnede mål.
I Det Konservative Folkeparti er vi tilfredse med, at rådet for miljøministre i EU er helt enige i, at dette er et punkt, der under ingen omstændigheder må undermineres.
Det er en stor reduktion set i lyset af, at EU samlet skal reducere med 8 pct.
Det er måske også lige i overkanten af, hvad vi kan klare, men det er vigtigt, at der tænkes kreativt, og at man prøver at benytte nye teknologier, der er mere miljøvenlige end de allerede kendte.
Og i dette tilfælde vil det betyde, at man kan få mere miljø for færre penge, og jeg fatter ikke, hvordan man kan være imod det.
Samtidig er vi helt indstillet på, at vi også herhjemme skal gøre en indsats i forhold til trafik og på energiområdet
bredt - bestemt, men det ene udelukker ikke det andet. Det er klart, at der skal være nogle klare spilleregler for handel med disse kvoter.
Rådet for miljøministrene ønsker, at man skal opgradere de finansielle midler i den forbindelse og eventuelt pålægge mekanismerne en afgift, altså således at man betaler en afgift, når man handler kvoter.
Jeg er enig i, at det kan være en metode til at få rejst kapital til den eller de fonde, der skal understøtte kapacitetsopbygningen, men det skal ikke blive hverken for omstændeligt eller for bekosteligt at handle med kvoter, for det kan også få en negativ effekt på miljøet i sidste ende.
Vi kan altså støtte, at man arbejder med en model, men den skal absolut være afbalanceret.
Det betyder, at de skal kunne leve op til de miljøstandarder, vi kender dér, og det kræver virkelig en indsats.
Men også ulandene skal have hjælp og bistand til at producere renere energi, så vi dermed får mindsket C02-udslippet.
Mange ulande skulle jo gerne på et tidspunkt opleve en højere levestandard og en øget produktion, og derfor er det af afgørende betydning, at vi på et tidligt tidspunkt får sat programmer i gang, så deres produktion bliver mindst muligt belastende for miljøet. Vi synes i Det Konservative Folkeparti, at samarbejdet om et bedre miljø og et godt klima er vigtigt og skal højt på dagsordenen.
Vi synes også, de mål, man er blevet enige om, absolut kan og bør nås.
Det betyder, at landene skal i gang med at ratificere, ellers synes jeg, at de stort anlagte konventioner, møder, vi holder i tide og utide, er ved at miste deres værdi.
Til gengæld mener jeg, at vi i Danmark bidrager pænt til løsningen både ved vores egne målsætninger og ved at være aktive medspillere i den internationale debat.
Vi er derfor også medforslagsstillere på forslaget til vedtagelse.